דב תמרי

דב תמרי (נולד באוקטובר 1936) הוא קצין צה"ל בדימוס בדרגת תת-אלוף, ממפקדי סיירת מטכ"ל וקצין המודיעין הראשי הראשון בצה"ל. בעל עיטור העוז ושני צל"שי הרמטכ"ל. מכהן כיו"ר ההנהלה הציבורית של תיאטרון בית ליסין משנת 2017.

 ביוגרפיה 
תמרי גדל בקיבוץ עין חרוד, בנם של צבי שעלה מפולין ב-1924 ושל מרים שעלתה מרוסיה ב-1913. עם פיצול הקיבוץ ב-1952, עברה שאר משפחתו לבני עטרות ותמרי נשאר בו לבדו. עם גיוסו לצה"ל בשנת 1954, התנדב תמרי לצנחנים, ושובץ בגדוד 890 בפלוגה א' עליה פיקד תחילה סעדיה אלקיים ולאחר מכן מאיר הר-ציון. בצנחנים הוא עבר מסלול הכשרה כלוחם, ולאחר מכן עבר קורס מ"כים חי"ר וקורס קציני חי"ר. את טבילת האש שלו עשה במבצע חץ שחור. במהלך קורס הקצינים השתתף במבצע יהונתן (1956) בו נפצע באורח קל. במבצע שומרון בקלקיליה, ב-10 באוקטובר 1956 שימש כמפקד מחלקה בסיירת הצנחנים ועם פציעת המ"פ והסמ"פ נטל את הפיקוד על הפלוגה, ועל חלקו בפעולה זו עוטר בעיטור העוז. במבצע קדש פיקד על מחלקה בסיירת צנחנים, איבד 10 מלוחמיו בקרב המיתלה, נפצע ואושפז באסף הרופא. ב-1957 השתחרר משֵרות הקבע, אך שב לאחר שנה ומונה למפקד פלוגה בנח"ל המוצנח. בהמשך מונה למפקד סיירת צנחנים, ולסגן מפקד גדוד 890. ב-1963 מונה לסגן מפקד סיירת מטכ"ל ובפברואר 1964 מונה למפקד היחידה, תפקיד בו שֵרת עד 1967. פעמיים עוטר בצל"ש הרמטכ"ל על חלקו בפעולות חשאיות. בתקופתו כמפקד היחידה יצאו לפועל 47 מבצעים, הפעילויות כללו בראש ובראשונה פעילות הטמנת סנסורים לניטור פעילות האויב מעבר לגבול, שיתופי פעולה עם יחידה 504 המפעילה סוכנים במדינות אויב סמוכות, סיורי חרש במצרים ובירדן, ניסויים ומבצעים מיוחדים בשרות אגף המודיעין או המטכ"ל והשתתפות בפעולות התגמול, בין היתר בליל הבארות ובפעולת סמוע.

במלחמת ששת הימים היה בין תפקידים ונשלח למשימות שונות, ביניהם פיקוד על כוח צנחנים מוסק ששלח למשימת תפיסת שארם א-שייך. לאחר המלחמה יצא להשתלמות בחיל הנחתים האמריקאי. בשובו לישראל מונה לסגן מפקד חטיבת הצנחנים הסדירה. ב-1969 עבר הסבה לשריון. ביולי 1970 מונה למפקד חטיבה 401 וב-1972 לסגן מפקד גייסות השריון. במלחמת יום הכיפורים היה סגנו של האלוף אברהם אדן, שפיקד על אוגדה 162 בסיני, והשתתף בקרב השריון ב-14 באוקטובר, בצליחת תעלת סואץ ובקרב העיר סואץ. בתום המלחמה החליף את אדן בפיקוד על האוגדה עד לפברואר 1974, ובמקביל מילא את מקומו גם כמפקד גייסות השריון. לאחר מכן פיקד על אוגדה 143 במשך שלושה חודשים בטרם מונה למפקד אוגדה 162 במינוי קבע עד 1975.

שימש עוזר ראש אמ"ן, וב-12 בנובמבר 1976 היה לראשון שמונה לתפקיד קצין מודיעין ראשי (קמנ"ר). הוא שימש כמפקד אוגדה 440 ומפקד המכללה הבין-זרועית לפיקוד ולמטה. בינואר 1979 התמנה לסגן מפקד פיקוד הדרום. בשנת 1982 השתחרר בדרגת תת-אלוף לאחר שלא מונה לתפקיד ראש מחלקת ההדרכה בדרגת אלוף, בעקבות אי הסכמתו של שר הביטחון אריאל שרון.

לדב תמרי שני אחים ששֵרתו בצה"ל בתפקידים בכירים, תת-אלוף שי תמרי ואלוף נחמיה תמרי, שנהרג בינואר 1994 בעת ששימש כמפקד פיקוד המרכז, בהתרסקות מסוק סייפן של חיל האוויר, סמוך למִפקדת הפיקוד.

לאחר הקריירה הצבאית, כיהן בשנים 1982–1984 כעמית מחקר במרכז יפה למחקרים אסטרטגיים שבאוניברסיטת תל אביב ובשנים 1989–1992 כחבר יועץ במרכז הבין-תחומי לחיזוי טכנולוגי. תמרי הוא בעל תואר שני בהיסטוריה מאוניברסיטת תל אביב ודוקטורט מאוניברסיטת חיפה. עבודת הדוקטורט שלו אותה הגיש ב-2007 נושאת את הכותרת "המילואים – תופעה ישראלית ייחודית". תמרי כיהן כחוקר בכיר במכון לחקר תורת המערכה וכמרצה בתוכנית ללימודי ביטחון של אוניברסיטת תל אביב, וכיום הוא ראש התוכנית ללימודי חברה, ביטחון והגנת העורף במכללת בית ברל.

בשנת 2017 החליף את עוזי ברעם כיו"ר ההנהלה הציבורית של תיאטרון בית ליסין.

בשנת 2024 יצא לאור, בהוצאת ידיעות ספרים, ספרו "חיים במלחמה - זו שאף פעם לא נגמרת".

לקריאה נוספת
 אהרן זאבי-פרקש ודב תמרי, "ואיך נדע? מודיעין, מבצעים, מדינאות", הוצאת ידיעות אחרונות, 2011.
 עמירם אזוב, "צליחה, שישים שעות באוקטובר 1973", הוצאת דביר, 2011.
 משה זונדר, סיירת מטכ"ל, כתר ספרים, 2000, "תקופת דב תמרי", עמודים 30–34.
 .

כתביו
 "האומה החמושה", עורכים: יוסף ארגמן, ישראל בן דור, הוצאת מודן, 2011.
 "חיים במלחמה", ידיעות ספרים, 2024.

קישורים חיצוניים


 דוב תמרי - 1962-1963, מתוך האתר הרשמי של סיירת צנחנים
 יונה שמשי, אנו יושבים חזק על האויב מבחינת המודיעין, דבר, 2 בספטמבר 1977
 נאוה צוריאל, פגיעה ישירה, ידיעות אחרונות 24 שעות, 21 ביוני 2006, כפי שהועלה באתר פרש
 פנחס וולף, , במחנה, 24 באוגוסט 2007
 ירון סבוראי, דוביק תמרי: "בואו נילחם בחמאס בשיטות שלו", מגזין המושבות, 9 בינואר 2009







מאמרים פרי עטו
 טור אישי, תת-אלוף (במיל') דב תמרי, מתוך אתר צליחה 1973
 איכותו של הצבא, מערכות 267,  ינואר 1979, עמודים 2–7
 הרהורים על הטקטיקה, מערכות 273–274,  יוני 1980 עמ' 2–4
 מלחמת יום הכיפורים - מושגים, הערכות, מסקנות, מערכות 276-277, נובמבר 1980, עמודים 11–16
 מתקפה או מגננה - האם הבחירה בידינו?, מערכות 290-289,  אוקטובר 1983, עמודים 5–11
 פיקוד ושליטה בשדה הקרב היבשתי, מערכות 291,  ינואר 1984, עמודים 20–23
 על הפקת לקחים בצבא, מערכות 316-315,  יוני 1989, עמוד 60



 האם צה"ל מסוגל להשתנות בעקבות מלחמת לבנון השנייה?, מערכות 415, נובמבר 2007, עמודים 26–41
 דב תמרי ומאיר כליפי, תפיסת ההפעלה של צה"ל, מערכות 423,  פברואר 2009, עמודים 26–40





 הכוח האווירי לאן?, מערכות 437,  יוני 2011, עמודים 4–13
 בניין הכוח והפעלת הכוח, מתוך אתר "ישראל דיפנס",  30 במרץ 2012
 מ"צוק איתן" אל המערכה הבאה, באתר המכללה לביטחון לאומי

 הערות שוליים 

קטגוריה:תתי-אלופים בצה"ל
קטגוריה:מעוטרי עיטור העוז בפעולות התגמול
קטגוריה:מעוטרי צל"ש הרמטכ"ל
קטגוריה:מפקדי חטיבה 401
קטגוריה:מפקדי עוצבת הפלדה
קטגוריה:מפקדי עוצבת עמוד האש
קטגוריה:מפקדי אוגדה 440
קטגוריה:מפקדי סיירת מטכ"ל
קטגוריה:מפקדי סיירת צנחנים
קטגוריה:מפקדי המכללה לפיקוד ולמטה
קטגוריה:קציני מודיעין ראשיים
קטגוריה:חיילי צה"ל במלחמת יום הכיפורים
קטגוריה:סגל אוניברסיטת תל אביב: מדע המדינה
קטגוריה:סגל המכללה האקדמית בית ברל
קטגוריה:סגל המכון למחקרי ביטחון לאומי
קטגוריה:בעלי תואר דוקטור מאוניברסיטת חיפה
קטגוריה:עין חרוד: אישים
קטגוריה:זוכי פרס צ'צ'יק
קטגוריה:מפקדי מרכז דדו לחשיבה צבאית בינתחומית
קטגוריה:מפקדי מחלקות במלחמת סיני
קטגוריה:מפקדי גדודים במלחמת ששת הימים
קטגוריה:חיילי חיל הרגלים במלחמת סיני
קטגוריה:חיילי חיל הרגלים במלחמת ששת הימים
קטגוריה:ישראלים שנולדו ב-1936